Markarianin ketju

Markarianin ketju on Neitsyen galaksijoukkoon kuuluva galaksijoukko. Maapallolta käsin nähtynä ne muodostavat tasaisen kaaren. Charles Messier löysi vuonna 1781 ketjun galakseista kaksi, M84:n ja M86:n. Ketjun muut galaksit löysi William Herschel ja ne tunnetaan ensisijaisesti luettelonumerollaan Johan Dreyerin New General Catalogue-luettelossa. Ketju on nimetty neuvostoliittolaisen tähtitieteilijä Benjamin Markarianin mukaan, joka havaitsi 1960-luvun alussa niiden liikkuvan yhdessä.

Ketjun jäsenet

Ketjun kirkkaammat jäsenet voi nähdä pienellä kaukoputkella, mutta himmeämpien galaksien havaitsemiseen tarvitaan voimakkaampi kaukoputki. Ketjun keskivaiheilla on keskenään vuorovaikuttavien galaksien NGC 4438 ja NGC 4435 pari, joka tunnetaan Silmägalakseina tai Markarianin silminä. Ainakin seitsemän ketjun galakseista näyttää liikkuvan yhdessä.

Lähteet

Galaksijoukot
Neitsyen galaksijoukko